ট্রিক-অর-ট্রিট ফর ইউনিসেফ

ট্রিক-অর-ট্রিট ফর ইউনিসেফ হল 'যুক্তরাষ্ট্রীয় ইউনিসেফ  তহবিল' কর্তৃক পরিচালিত শিশুদের জন্যে তহবিল সংগ্রহের একটি প্রোগ্রাম। ১৯৫০ সালের হ্যালোইনে যুক্তরাষ্ট্রের পেন্সিলভানিয়ার ফিলাডেলফিয়ায় একটি স্থানীয় অনুষ্ঠান হিসেবে শুরু হওয়া এই কর্মসূচিটি ঐতিহাসিকভাবে স্কুল কর্তৃক "ট্রিক-অর-ট্রিট" করতে আসা শিশুদের ছোট ছোট কমলা রঙের বক্স বিতরণ করে। এরপর শিশুরা যার যার বাড়িতে যায়, তারা সেই বক্সে খুচরা দান জমা করে। এই দিনে মার্কিন যুক্তরাষ্ট্র, কানাডা, আয়ারল্যান্ড, মেক্সিকো ও হংকংয়ের লক্ষ লক্ষ শিশু ইউনিসেফের ট্রিক-অর-ট্রিটের জন্য হ্যালোইনে তহবিল সংগ্রহের অনুষ্ঠানে অংশগ্রহণ করে এবং এই কর্মসূচি বিশ্বব্যাপী ১৮৮ মিলিয়ন মার্কন ডলারের বেশি তহবিল সংগ্রহ করেছে।

 ইতিহাস 
ট্রিক-অর-ট্রিট ফর ইউনিসেফ প্রোগ্রামটি মার্কিন বংশোদ্ভূত মেরি এমা অ্যালিসন উদ্ভাবন করেছিলেন। ১৯৪৯ সালে অ্যালিসন দম্পতি ফিলাডেলফিয়ার ব্রাইডসবার্গ নামক একটি এলাকায় বসবাস করতেন। একদিন মেরি এমা অ্যালিসন দেখলেন যে, বিশ্বের বঞ্চিত শিশুদের জন্য গুড়ো দুধ পাঠানোর উদ্দেশ্য একটি ইউনিসেফ বুথে দান সংগ্রহ করা হচ্ছে। তখন তিনি ভাবলেন, হ্যালেইনে মিষ্টির পরিবর্তে শিশুদের যদি ইউনিসেফের জন্য দান সংগ্রহে উৎসাহিত করা যায়, তাহলে তা অধিক ভালো হবে।

প্রবীণ ক্লাইড অ্যালিসন প্রথমে এই ধারণাটি একটি স্থানীয় প্রিসবিটেরিয়ান চার্চে উপস্থাপন করেছিলেন। ১৯৫০ সালের হ্যালোইনে অ্যালিসন পরিবার তাদের নিজ সন্তানদের নিয়ে নিজেদের সম্প্রদায়ের মানুষদের সাহায্যে একটি বিশেষ উদ্যোগ গ্রহণ করে। তারা সাজানো দুধের কৌটা ব্যবহার করে ঘরে ঘরে গিয়ে ছোট ছোট কয়েন; যেমন নিকেল ও ডাইম সংগ্রহ করতেন। এই অর্থ মূলত দ্বিতীয় বিশ্বযুদ্ধের পর দুর্ভিক্ষ ও অভাবে থাকা ইউরোপীয় শিশুদের সহায়তার জন্য দান করা হতো। ঐ উদ্যোগের মাধ্যমে তারা মোট ১৭ ডলার সংগ্রহ করেন এবং সম্পূর্ণ অর্থ শিশুদের কল্যাণের কাজে লাগানোর জন্য ইউনিসেফকে দান করেন।

১৯৫৩ সালে ইউনিসেফের যুক্তরাষ্ট্রীয় কমিটি–যা পরবর্তীতে “যুক্তরাষ্ট্রীয় ইউনিসেফ তহবিল” নামে পরিচিত হয়, এই প্রোগ্রামটি সক্রিয়ভাবে প্রচার শুরু করে এবং ১৯৬০-এর দশকের মধ্যে ধারণাটি গোটা মার্কিন যুক্তরাষ্ট্রে ছড়িয়ে পড়ে, যেখানে 'ট্রিক-অর-ট্রিটে' অংশগ্রহণকারী লাখ লাখ শিশুকে ছোট ছোট কমলা রঙের দান বাক্স বিতরণ করা হয়। ১৯৬৫ সালে ইউনিসেফ যখন নোবেল শান্তি পুরস্কার অর্জন করে, তখন যুক্তরাষ্ট্রের তৎকালীন রাষ্ট্রপতি লিন্ডন বি. জনসন তার অভিনন্দন চিঠিতে লিখেছিলেন: “আপনার ইউনিসেফ ট্রিক-অর-ট্রিট প্রচারণা অনেক সময় তরুণদের নষ্ট প্রভাবের শিকার হওয়া থেকে রক্ষা করেছে এবং একটি ছুটিকে বিশ্ব নাগরিকত্বের মৌলিক শিক্ষার একটি প্রোগ্রামে রূপান্তর করতে সাহায্য করেছে।

১৯৬৭ সালে মার্কিন যুক্তরাষ্ট্রের তৎকালীন রাষ্ট্রপতি লিন্ডন বি. জনসন  ৩১ অক্টোবরের হ্যালোইনকে আনুষ্ঠানিকভাবে “ইউনিসেফ দিবস” হিসেবে ঘোষণা করেন। এর পরপরই এই উদ্যোগটি দেশজুড়ে ব্যাপক জনপ্রিয়তা লাভ করে। ১৯৬৯ সালের মধ্যে যুক্তরাষ্ট্রে প্রায় ৩৫ লাখ (৩.৫ মিলিয়ন) শিশু ইউনিসেফের জন্য দান সংগ্রহের উদ্দেশ্যে ট্রিক-অর-ট্রিট কার্যক্রমে অংশ গ্রহণ করে। মার্কিন যুক্তরাষ্ট্রে শিশুদের পাশাপাশি প্রাপ্তবয়স্করাও “ট্রিক-অর-ট্রিট ফর ইউনিসেফ” কর্মসূচির মাধ্যমে এখন পর্যন্ত প্রায় ১৭৫ মিলিয়ন মার্কিন ডলারেরও বেশি অর্থ সংগ্রহ করেছে। এই কর্মসূচির মাধ্যমে সংগৃহীত অনুদান প্রধানত ইউনিসেফের বিশ্বব্যাপী মানবিক ও উন্নয়নমূলক কার্যক্রমে ব্যয় করা হয়। তবে ২০০৫ সালে একটি ব্যতিক্রমী সিদ্ধান্ত নেওয়া হয়; তখন সংগৃহীত মোট অর্থের অর্ধেক অংশ যুক্তরাষ্ট্রের অভ্যন্তরীণ একটি মানবিক উদ্দেশ্যে বরাদ্দ করা হয়, যা হারিকেন ক্যাটরিনায় ক্ষতিগ্রস্ত মানুষের সহায়তার কাজে ব্যবহার করা হয়।

২০০৮ সালে যুক্তরাষ্ট্রে ইউনিসেফের তহবিল সংগ্রহকারী সংস্থা "ইউ.এস. ফান্ড ফর ইউনিসেফ" মোবাইল ফোনের লিখিত মেসেজের মাধ্যমে দান করার ব্যবস্থা চালু করে। একই সঙ্গে তারা মাইস্পেস ও ফেসবুকে নিজস্ব পেজ তৈরি করে, যাতে অনলাইনের মাধ্যমে আরও বেশি মানুষের কাছে এই উদ্যোগ পৌঁছে দেওয়া যায়। এরপর ২০১৪ সালে "ইউ.এস. ফান্ড ফর ইউনিসেফ" অনলাইন তহবিল সংগ্রহ প্ল্যাটফর্ম ক্রাউডরাইজের সঙ্গে অংশীদারত্ব গড়ে তোলে। এই সহযোগিতার মাধ্যমে প্রচারণাটির অনলাইন উপস্থিতি আরো বিস্তৃত হয় এবং এতে অংশগ্রহণকারীরা দরজায় দরজায় গিয়ে "ট্রিক-অর-ট্রিট" প্রচারণার মাধ্যমে করে দান সংগ্রহের পাশাপাশি নিজেদের ব্যক্তিগত তহবিল সংগ্রহের ওয়েব পেজ তৈরি করার সুযোগ পান। এছাড়াও ট্রিক-অর-ট্রিট ফর ইউনিসেফ জনপ্রিয় কয়েন বিনিময় সেবা প্রদানকারী কয়েনস্টারের সঙ্গে অংশীদারত্ব করেছে। এর ফলে গ্রাহকরা কয়েনস্টার মেশিন ব্যবহার করে সহজেই তাদের জমা দেওয়া খুচরা কয়েন বা অর্থের একটি অংশ ইউনিসেফে দান করতে পারেন।

পরবর্তীতে এই কর্মসূচিটি মার্কিন যুক্তরাষ্ট্রের বাইরেও বিস্তৃত হয়। কানাডায় ইউনিসেফ ১৯৫৫ সালে ট্রিক-অর-ট্রিট ফর ইউনিসেফ কার্যক্রম শুরু করে এবং ২০০০ সালে কানাডা সরকার প্রতি বছর ৩১ অক্টোবরকে “জাতীয় ইউনিসেফ দিবস” হিসেবে ঘোষণা করার পর প্রচারণাটির নতুনভাবে নামকরণ করা হয়। ২০০৬ সালে ইউনিসেফ কানাডা তাদের কর্মসূচির জন্য দান সংগ্রহে বাক্সের ব্যবহার বন্ধ করে দেয়। এরপর থেকে তারা মূলত শ্রেণিকক্ষভিত্তিক তহবিল সংগ্রহ এবং সম্প্রদায়ভিত্তিক অংশগ্রহণ ও সচেতনতা কার্যক্রমের ওপর গুরুত্ব দেয়। ২০১৫ সালে ইউনিসেফ কানাডা জাতীয় ইউনিসেফ দিবস কর্মসূচির ৬০ বছর পূর্তি উদ্‌যাপন করে। এই সময় পর্যন্ত এই উদ্যোগের মাধ্যমে ১০০ মিলিয়নেরও বেশি অর্থ সংগ্রহ করা হয়েছে, যা বিশ্বের শিশুদের কল্যাণে ইউনিসেফের বিভিন্ন মানবিক ও উন্নয়নমূলক কর্মসূচিতে ব্যয় করা হয়েছে।

 তথ্যসূত্র 

 বহিঃসংযোগ 

 Trick-or-Treat for UNICEF profile
 Trick-or-Treat for UNICEF United States
 Trick-or-Treat for UNICEF 2015
 Trick-or-Treat for UNICEF Canada
 UNICEF Hong Kong
 National UNICEF Day in Canada

বিষয়শ্রেণী:শিশু সংক্রান্ত প্রতিষ্ঠান
বিষয়শ্রেণী:দাতব্য তহবিল সংগ্রহকারী
বিষয়শ্রেণী:ইউনিসেফ